《赠萧君荫举孝廉公车北上》
清代·成鹫

老人独钓秋江水，水浅水深清见底。神鱼跃出蕊珠宫，无限鱼虾跳成市。

一声霹雳烧尾雷，钓鱼老翁倾两耳。借问神鱼何处来，借问雷从何处起。

桂岭秋光花正开，锦水月明珠出胎。美人昭质抚明镜，光辉映彻黄金台。

金台此日延国士，鹿鸣燕罢嘉宾来。闻风髣髴识名姓，东林旧社思宗雷。

旧社相过池上客，若祖若翁推巨擘。神交道合两忘年，觌面论心通语默。

我时搔首见二毛，即君总角方齐额。读书万卷笔有神，眼阔如箕心似发。

须臾鼓箧过横桥，终童早擅文章伯。念我神交祖与翁，负剑辟咡来从容。

老人谦让日三复，郎君执礼犹温恭。生平结交满天下，过眼一过如飞蓬。

快哉三世真相识，但恨不识河池公。河池事业在人口，宦成两袖归清风。

清白传家自今古，承先启后皆儒宗。文孙不忝曾与祖，烟楼撞破先登庸。

之子自无需富贵，时人未免先科第。我在鹅潭罢钓丝，注目青云起天际。

萧孝廉，莫濡滞。直到长安看杏花，前路正多难了事。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。